Оваа статија се однесува на река во Пиринска Македонија.  За истоимената река во Кочанско, погл. Кочанска Река.  

**Кочанска Река** (**Жижевска** или **Жижовска Река**) — река во Сатовечко, Пиринска Македонија, десна притока на реката Доспат. Долга е 15,7 км и одводнува дел од јужните падини на Доспат Планина во Западните Родопи.

Географски опис
---------------

Реката извира од карстен извор северно од селото Кочан. Минува низ неговото сретсело, па тече крај с. Жижево и се влева во десниот брег на реката Доспат, на надморска височина од 585 м, 1 км пред второспоменатата да премине во Егејска Македонија. По целото течение Кочанска Река минува низ длабока, слабо пошумена и соголена долина.

Езеро во месноста Субатак.
Реално почетокот на реката се наоѓа доста посеверно, во месноста Ча(и)рџик и се нарекува Кору Дере, но во месноста Субатак (од турски: *су* – вода и *бат* – тонење) реката се влева во неколку езера, навидум немаат очигледен истек. Како понорница оди во пештери и тунели на околу 2 км понајуг во месноста Изора водата од реката одново се појавува во дното на 104-метарска пештера. Опитно е утврдено дека на водата ѝ требаат 10 часа за да се придвижи од езерата Субатак до пештерата Изора. Освен на Изора, водата повторно излегува на површината уште од два поголеми извора.

Водата издлабила бројни пештери и канали во меката варовничка карпа. Попознати се образбите Мечкина Дупка (*Меча дупка*) и Јанина К’шта (*Янина къща*). Голем дел од изворната вода е зафатена и се користи за потребите на домаќинствата во селото Кочан.

Порано од главниот извор излегувале 120 л/с, но денес обемот е значително помал. Во минатото реката била полноводна и веројатно се користела за превезување на дрвена граѓа. Денес, во поголемиот дел на годината стои пресушена. Јужно од Кочан е мошне загадена со отпад. Во реката нема риба, освен во најдолното течение.

Притоки
-------

Притока на Кочанска Река северно од Јанина К’шта.
Кочанска Река има неколку поголеми притоки, како и мноштво потоци и кладенци кои се слеваат во неа.

### Марулевска Река

Марулевска Река е поголема притока на Кочанска. Започнува од месноста Мараша, а коритото ѝ се полни главно од неколку мочурливи места, како и од неколку кладенци на тоа подрачје. По околу 3 км реката стасува до селото Марулево (Ваклиново) и минува покрај блатната месност Фрлеото. Се влева во Кочанска Река во месноста Жижевски Мост и има вкупна должина од околу 7,5 км.

Карта
-----

* Лист од карта K-34-84. Размер: 1 : 100 000

Поврзано
--------

* Доспат (река)
* Кочанска Река — истоимена река во Кочанско, Р Македонија

Наводи
------

1. 1 2  Искренов, Андон (1995). *Кочан* (бугарски). София: Културно-просветен център „Васил Априлов". стр. 6. ISBN 954-852-803-7.
2. ↑  Енциклопедия „Пирински край", том 1, Благоевград, 1995 (статија Жижевска река).
3. ↑  Енциклопедия „България", том 3, Издателство на БАН, София, 1981
4. ↑  „Хидрогеоложко описание и оценка на експлоатационните ресурси на подземни води". Bulgarian Caves – Пещери в България. стр. 26–30. Архивирано од изворникот (DOC) на 2007-01-10. Посетено на 2020-02-26.

Надворешни врски
----------------

* Кочанска Река на GeoNames
* Модел на карстниот систем во Кочан Архивирано на 19 септември 2011 г. (англиски)